หุ้นไทยร่วงสวนเอเชียทำกำไรกลัวดอกเบี้ย
หุ้นไทยตกสวนตลาดเอเชียตกใจข่าว ธปท.จ่อขึ้นดอกเบี้ย ถึงเวลาขายทำกำไร ต่างชาติยังซื้อต่อ 1,007 ล้านบาท
27 มี.ค. 2553

หุ้นไทยตกสวนตลาดเอเชียตกใจข่าว ธปท.จ่อขึ้นดอกเบี้ย ถึงเวลาขายทำกำไร ต่างชาติยังซื้อต่อ 1,007 ล้านบาท
ตลาดหุ้นวันสุดท้ายของสัปดาห์ ดัชนีหุ้นไทยปิดที่จุดต่ำสุดของวันระดับ 778.86 จุด ติดลบ 5.52 จุด ด้วยมูลค่าการซื้อขายเพียง 21,475 ล้านบาท นับเป็นตลาดเดียวในเอเชียที่ลดลง ขณะที่ตลาดหุ้นญี่ปุ่น ฮ่องกง และจีน บวก 1% เศษ
อย่างไรก็ตามนักลงทุนต่างชาติยังซื้อสุทธิหุ้นไทย จำนวน 1,007 ล้านบาท ส่วนนักลงทุนในประเทศทั้งสถาบัน พอร์ตบริษัทหลักทรัพย์และรายย่อยต่างขายทำกำไรออกมาต่อเนื่องมาร์เก็ตติง กล่าวว่า ตลาดหุ้นไทยปรับตัวลงติดต่อกันเป็นวันที่สองนับจากวันที่ 25 มี.ค. หลังดัชนีไม่สามารถผ่านแนวต้านสำคัญที่ระดับ 790 จุดได้ และนักลงทุนยังกังวลต่อกรณีที่ธนาคารแห่งประเทศไทย (ธปท.) ส่งสัญญาณว่าจะพิจารณาปรับขึ้นอัตราดอกเบี้ยนโยบายในไม่ช้านี้ หลังจากธนาคารกลางอินเดียนำขึ้นก่อนหน้านี้ 0.25% ซึ่งเป็นปัจจัยลบต่อการลงทุนในตลาดหุ้น
“ดัชนีที่อ่อนตัวลงสองวัน เป็นเพราะสถาบันในประเทศขายทำกำไร ทำให้รายย่อยไม่กล้าเข้าเก็งกำไรมากนัก แม้แนวโน้มตลาดยังเป็นขาขึ้นอยู่และมีโอกาสสูงที่จะเดินหน้าเข้าหาเป้าหมาย 800 จุดได้ในสัปดาห์หน้าที่จะหมดไตรมาสแรกของปีนี้” มาร์เก็ตติง กล่าว
ด้านการซื้อขายหุ้นบริษัท ไซแมท เทคโนโลยี (SIMAT) ยังได้รับความสนใจจากนักลงทุนต่อเนื่อง และราคาหุ้นบวกต่อ 0.16 บาท ปิดที่ 4.02 บาท แต่ไม่ได้ปรับขึ้นชนเพดานสูงสุด 30% เหมือนสองวันก่อน (24-25 มี.ค.) หลังบริษัทปฏิเสธข่าวเรื่องบริษัทจดทะเบียนในตลาดหลักทรัพย์ (SET) จะเข้ามาซื้อกิจการ SIMAT และบริษัทก็ไม่เคยติดต่อหรือประสงค์จะขายกิจการแต่อย่างใด
บริษัทหลักทรัพย์เคจีไอ (ประเทศไทย) หรือ KGI ยืนยันจะนำใบสำคัญแสดงสิทธิอนุพันธ์ อ้างอิงหุ้นบริษัทบ้านปู ใช้ชื่อ “BANP13CA” เข้าซื้อขายวันแรกในตลาดหลักทรัพย์วันที่ 31 มี.ค.นี้ 
ทั้งนี้ BANP13CA ได้กำหนดราคาเสนอขายครั้งแรก (ไอพีโอ) เท่ากับ 3.67 บาท ซึ่งคิดจาก 0.61% ของราคาปิดวันที่ 26 มี.ค.นี้ ที่ระดับ 602 บาท และกำหนดราคาใช้สิทธิที่ 105% ซึ่งจะได้ราคาเท่ากับ 632.1 บาท/หุ้น มีอัตราใช้สิทธิ 25 DW ต่อ 1 BANPU และ BANP13CA จะซื้อขายไปจนถึงวันที่ 29 พ.ย. 2553 มีอายุทั้งสิ้นประมาณ 8 เดือน